Dôvodová správa

A. Všeobecná časť

Ministerstvo zdravotníctva Slovenskej republiky predkladá návrh vyhlášky o požiadavkách na materiály a predmety určené na styk s potravinami (ďalej len „návrh vyhlášky“).

Návrh vyhlášky je spracovaný na základe splnomocnenia ustanoveného v § 3 ods. 2 písm. c) zákona č. 152/1995 Z. z. o potravinách v znení neskorších predpisov (ďalej len „zákon č. 152/1995 Z. z.“).

Cieľom navrhovanej právnej úpravy je zabezpečenie kontinuity transpozície smernice Rady 78/142/EHS z 30. januára 1978 o aproximácii právnych predpisov členských štátov, týkajúcich sa materiálov a predmetov, ktoré obsahujú monomér vinylchloridu a prichádzajú do styku s potravinami, smernice Rady 84/500/EHS z 15. októbra 1984 o aproximácii právnych predpisov členských štátov vzťahujúcich sa na keramické predmety, ktoré prichádzajú do styku s potravinami v platnom znení, smernice Komisie 93/11/EHS z 15. marca 1993 týkajúca sa uvoľňovania N-nitrozoamínov a N-nitrozujúcich látok z elastomerických alebo gumených cumlíkov na detskú fľašu alebo z cumlíkov a smernice Komisie 2007/42/ES z 29. júna 2007 ktorá sa týka materiálov a predmetov vyrobených z fólie z regenerovanej celulózy, ktoré prichádzajú do styku s potravinami (ďalej len „predmetné smernice“).

V súčasnosti sú predmetné smernice transponované vo Výnose Ministerstva pôdohospodárstva Slovenskej republiky a Ministerstva zdravotníctva Slovenskej republiky z 9. júna 2003 č. 1799/2003 – 100, ktorým sa vydáva hlava Potravinového kódexu Slovenskej republiky upravujúca materiály a predmety určené na styk s potravinami (ďalej len „výnos“). V zmysle § 31ai ods. 2 zákona č. 152/1995 Z. z. dôjde k skončeniu platnosti a účinnosti tohto výnosu ku dňu 31. december 2026. Dotknutý výnos upravuje okrem stále relevantných oblastí v zmysle vyššie uvedených platných smerníc EÚ, aj oblasti ostatných materiálov a predmetov určených na styk s potravinami (ďalej len „materiály a predmety“), ktoré už momentálne upravujú priamo aplikovateľné právne predpisy EÚ, z tohto dôvodu tieto oblasti nie je potrebné zachovať vo vnútroštátnom právnom poriadku. 

Návrh vyhlášky ustanovuje osobitné požiadavky na materiály a predmety obsahujúce monomér vinylchloridu, materiály a predmety z fólie z regenerovanej celulózy; z elastomérov a gumy a materiály a predmety z keramiky. Návrh vyhlášky nahrádza predmetný výnos.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi Slovenskej republiky, a s medzinárodnými zmluvami, ktorými je Slovenská republika viazaná, ako aj s právom Európskej únie.

Návrh vyhlášky nie je predmetom vnútrokomunitárneho pripomienkového konania.


Návrh vyhlášky nemá vplyv na rozpočet verejnej správy, sociálne vplyvy, ani vplyv na podnikateľské prostredie. Návrh vyhlášky nemá vplyv na životné prostredie, informatizáciu spoločnosti a ani vplyvy na služby verejnej správy pre občana ani vplyv na manželstvo, rodičovstvo a rodinu.




B. Osobitná časť

Osobitná časť

K § 1

Ustanovuje sa predmet úpravy vyhlášky, pričom sa upravujú požiadavky na materiály a predmety prichádzajúce do kontaktu s potravinami, ktoré sú určené na styk s potravinami, sú s nimi v styku alebo možno odôvodnene predpokladať, že za bežných alebo predvídateľných podmienok použitia prídu do styku s potravinami alebo dôjde k prenosu ich zložiek do potravín. Uvedené nadväzuje na nariadenie Európskeho parlamentu a Rady (ES) č. 1935/2004 a zabezpečuje jednoznačné vymedzenie predmetu právnej úpravy. Ďalej sa vymedzuje  pôsobnosť vyhlášky vo vzťahu k materiálom a predmetom, ktoré prichádzajú do styku s vodou určenou na ľudskú spotrebu, nakoľko voda je charakterizovaná ako potravina za podmienok, ako ustanovuje definícia potraviny podľa nariadenia ES 178/2002. Zároveň sa vymedzuje, že vyhláška sa nevzťahuje na materiály a predmety, ktoré sú súčasťou pevných verejných a súkromných vodných zásobovacích zariadení, nakoľko tieto nie sú materiálmi a predmetmi určenými na styk s potravinami v zmysle čl. 1 ods. 3 písm. c) nariadenia ES 1935/2004. Z pôsobnosti vyhlášky sa vylučujú obaly, obalové materiály a povrchové úpravy, ktoré tvoria súčasť potraviny a sú určené na spoločnú konzumáciu s potravinou, keďže tieto výrobky nie sú považované za materiály a predmety určené na styk s potravinami v zmysle čl. 1 ods. 3 písm. b) nariadenia ES 1935/2004. Z pôsobnosti vyhlášky sa taktiež vylučujú starožitnosti v nadväznosti na ustanovenie čl. 1 ods. 3 písm. a) nariadenia ES 1935/2004.  

K § 2
Navrhované ustanovenie má odkazujúci charakter. Predmetná problematika je plne harmonizovaná na úrovni Európskej únie, najmä v nariadení (ES) č. 1935/2004, ktoré je vo vnútroštátnom právnom poriadku priamo uplatniteľné. Ustanovenie preto iba vecne navádza adresáta práva na príslušné osobitné predpisy, ktoré tieto požiadavky komplexne upravujú. Predmetným ustanovením sa sleduje cieľ, aby si adresát právnej normy bol vedomý, že na predmetné materiály a predmety sa vzťahujú aj požiadavky podľa osobitných predpisov.

K § 3
Upravuje sa najvyššie prípustné množstvo monomérneho vinylchloridu v materiáloch a predmetoch z polyvinylchloridu a jeho kopolymérov prichádzajúcich do kontaktu s potravinami. Ustanovuje sa požiadavka, aby z materiálov a predmetov z polyvinylchloridu a jeho kopolymérov neprichádzal do potravín monomérny vinylchlorid v detekovateľnom množstve nad ustanovený detekčný limit. Ďalej sa ustanovujú metódy na stanovenie množstva monomérneho vinylchloridu v materiáloch a predmetoch z polyvinylchloridu a jeho kopolymérov a metódy na stanovenie jeho uvoľňovania do potravín, pričom tieto technické a laboratórne postupy sú z dôvodu prehľadnosti textu vyhlášky podrobne špecifikované v prílohe č. 1. Predmetné sleduje dosiahnutie vysokej úrovne ochrany zdravia spotrebiteľa v nadväznosti na primárne ciele potravinového práva ustanovené v nariadení ES 178/2002.

K § 4
Ustanovením sa upravujú požiadavky na materiály a predmety vyrobené z fólie z regenerovanej celulózy určené na styk s potravinami s cieľom zabezpečiť ich bezpečnosť a ochranu zdravia spotrebiteľov. Vymedzuje sa pojem fólie z regenerovanej celulózy, rozsah pôsobnosti ustanovenia a jednotlivé druhy týchto fólií podľa ich konštrukčného vyhotovenia a použitých vrstiev. Rozlišovanie jednotlivých druhov fólií je nevyhnutné na určenie požiadaviek na látky používané pri ich výrobe a povrchovej úprave.

Na zabezpečenie zdravotnej bezpečnosti materiálov a predmetov z fólie z regenerovanej celulózy sa ustanovujú podmienky používania látok a skupín látok pri ich výrobe a povrchovej úprave vrátane ich vymedzenia v prílohe č. 2. Zároveň sa upravuje používanie ďalších látok, ako sú farbivá, pigmenty a lepidlá, s cieľom zabrániť ich migrácii do potravín v detekovateľných množstvách stanovených validovanou metódou. Pre fólie z regenerovanej celulózy s vrstvou z plastov sa ustanovujú osobitné požiadavky na látky používané pred povrchovou úpravou a na látky používané pri samotnej povrchovej úprave, pričom materiály a predmety z týchto fólií musia spĺňať aj požiadavky osobitného predpisu.

[bookmark: _Hlk243575233]Ďalej sa ustanovuje zákaz priameho styku potlačených plôch fólie z regenerovanej celulózy s potravinami, ktorého účelom je obmedziť riziko prenosu zložiek tlačiarenských farieb do potravín. Na zabezpečenie preukázateľnosti súladu materiálov a predmetov z fólie z regenerovanej celulózy s ustanovenými požiadavkami sa upravuje povinnosť sprevádzať ich vo všetkých štádiách predaja okrem maloobchodného predaja písomným vyhlásením o súlade podľa osobitného predpisu, pričom sa ustanovuje výnimka pre materiály a predmety, ktoré sú svojím charakterom jednoznačne určené na styk s potravinami. Ak sú pre tieto materiály a predmety určené osobitné podmienky používania, musia byť uvedené v ich označení, aby sa zabezpečilo ich správne používanie v súlade s určeným účelom. Taktiež sa zabezpečuje uvedenie osobitných podmienok používania v označení materiálov a predmetov z regenerovanej celulózy, v prípade ak sú určené, pričom dané určuje spravidla výrobca.

K § 5
Ustanovuje sa požiadavka, aby z cumlíkov na detské fľaše a detských cumlíkov na cmúľanie za stanovených skúšobných podmienok neprechádzali do slinného simulátora N-nitrózamíny v detekovateľnom množstve, pričom detekčný limit je 0,01 mg.kg⁻¹, čím sa sleduje cieľ ochrany dojčiat a malých detí pred príjmom predmetných látok. V nadväznosti na dané sa ustanovuje sa kritérium pre cumlíky na detské fľaše a detské cumlíky na cmúľanie vylúčením prítomnosti N-nitrozamínov v slinnom simulátore nad stanovený detekčný limit, pričom technické podmienky a presná analytická hodnota sú špecifikované v v prílohe č. 3. Upravujú sa základné pravidlá a kritériá na stanovenie N-nitrózamínov a N-nitrózovateľných látok, ktoré sú pre prehľadnosť textu uvedené v prílohe č. 3. 

K § 6
Vymedzuje sa pojem predmet z keramiky na účely tejto vyhlášky vrátane jeho zloženia, spôsobu výroby a možnej povrchovej úpravy. 
[bookmark: _GoBack]Ustanovujú sa najvyššie prípustné limity migrácie kadmia a olova diferencovane pre jednotlivé kategórie keramických predmetov prichádzajúcich do styku s potravinami. Tieto špecifické technické hodnoty odzrkadľujú tvar, objem a primárny účel použitia daného predmetu, čím sa zabezpečuje ochrana spotrebiteľa pred kontamináciou potravín ťažkými kovmi. v nadväznosti na dané sa upravuje spôsob posudzovania migrácie kadmia a olova pri predmetoch z keramiky s pokrývkou z rovnakého materiálu vrátane podmienok skúšania a vyhodnotenia výsledkov. Ďalej sa určuje  postup na stanovenie migrácie kadmia a olova, ktorý je uvedený pre prehľadnosť textu v prílohe č. 4. Upravujú sa podmienky hodnotenia zhody predmetov z keramiky v prípadoch, ak zistené množstvo migrácie kadmia alebo olova presiahne ustanovené limity najviac o 50 %, vrátane podmienok vykonania opakovaného skúšania a vyhodnotenia jeho výsledkov.  V záujme kontrolovateľnosti trhu sa ustanovujú náležitosti a rozsah sprievodnej dokumentácie pre keramické výrobky vo všetkých fázach distribúcie vrátane maloobchodného predaja. Písomné vyhlásenie o súlade musí obsahovať presne vymedzené identifikačné údaje a potvrdenie o splnení hygienických požiadaviek podľa tejto vyhlášky a osobitného predpisu. Upravujú sa podmienky na obnovenie vyhlásenia o súlade pre keramické výrobky v prípade zmien vo výrobnom procese, ktoré môžu ovplyvniť migráciu kadmia a olova. Ustanovujú sa podmienky preukazovania súladu keramických výrobkov s hygienickými limitmi voči orgánom úradnej kontroly.

K § 7

Odkazuje sa na prílohu č. 5, ktorá obsahuje zoznam právne záväzných aktov Európskej únie preberaných touto vyhláškou.

K § 8

Ustanovuje sa derogačná klauzula, ktorou sa z dôvodu nadbytočnosti a prijatia novej právnej úpravy explicitne zrušuje doterajší výnos ministerstiev vrátane všetkých jeho neskorších zmien a doplnkov. Týmto krokom sa zamedzuje prípadnej právnej neistote a zabezpečuje sa prehľadnosť a kontinuita právneho poriadku Slovenskej republiky v danej oblasti.

K § 9
Ustanovuje sa dátum nadobudnutia účinnosti vyhlášky.
K prílohe č. 1
Príloha ustanovuje metódu stanovenia monomérneho vinylchloridu v materiáloch a predmetoch z polyvinylchloridu a jeho kopolymérov určených na styk s potravinami. Zároveň určuje základný princíp stanovenia, ktorým je plynová chromatografia s použitím techniky „headspace“ po rozpustení alebo suspenzovaní vzorky v N,N-dimetylacetamide.
K prílohe č. 2
Príloha ustanovuje zoznam látok, ktoré možno používať pri výrobe fólií z regenerovanej celulózy, vrátane ich najvyšších prípustných množstiev. Časť A upravuje látky používané pri výrobe fólií z povrchovo neupravenej celulózy, najmä zmäkčovadlá a iné prídavné látky. Časť B ustanovuje látky používané na úpravu a zušľachťovanie fólií, vrátane polymérov, živíc, zmäkčovadiel, ostatných látok a rozpúšťadiel.
K prílohe č. 3
Príloha ustanovuje základné pravidlá a kritériá stanovenia N-nitrózamínov a N-nitrózovateľných látok, vrátane prípravy slinného simulátora a podmienok skúšky. Zároveň upravuje postup stanovenia uvoľnených N-nitrózamínov a N-nitrózovateľných látok pomocou plynovej chromatografie.
K prílohe č. 4
Príloha ustanovuje postup stanovenia migrácie kadmia a olova z keramických predmetov vrátane skúšobných podmienok a požiadaviek na analytickú metódu. Upravuje tiež prípravu vzoriek a skúšobných roztokov a podmienky stanovenia kadmia a olova atómovou absorpčnou spektrofotometriou.
K prílohe č. 5
Príloha obsahuje zoznam právne záväzných aktov Európskej únie, ktoré sa vyhláškou preberajú do právneho poriadku Slovenskej republiky.

